Wanneer het God se Koninkryk begin heers? (Deel 1) — Wagtoring AANLYN BIBLIOTEEK
w14 10/1 bl. 10-13
"BLY SOEK" NA BEGRIP
NEBUKADNESAR SE DROOM
DIE BOEK SE HOOFTEMA
Wanneer het God se Koninkryk begin heers?—Deel 2
Die beste lewe moontlik
Lesse uit die boek Jona
Wanneer het God se Koninkryk begin heers?—Deel 1
Hier volg 'n tipiese gesprek tussen een van Jehovah se Getuies en 'n buurman. Kom ons stel ons voor dat 'n Getuie met die naam Chris besoek aflê by die huis van 'n man met die naam Jaco.
Chris: Jaco, ek geniet ons gereelde Bybelbesprekings baie.* Toe ons laas gesels het, het jy 'n vraag oor God se Koninkryk gevra. Jy wou weet waarom Jehovah se Getuies glo dat die Koninkryk in 1914 begin heers het.
Jaco: Ja, ek het gesien dat een van julle publikasies sê dat God se Koninkryk in 1914 begin heers het. Ek het daaroor gewonder omdat jy sê dat al julle opvattings op die Bybel gegrond is.
Chris: Dis waar.
Jaco: Wel, ek het die hele Bybel al deurgelees. Maar ek kan nie onthou dat ek ooit 'n vers gesien het wat die jaar 1914 noem nie. Ek het dus in 'n Bybel op die Internet "1914" in die soekvenster ingetik. Maar toe sê dit: "Geen resultate."
Chris: Jaco, ek wil jou om twee redes prys. Eerstens omdat jy die hele Bybel al deurgelees het. Jy is seker baie lief vir God se Woord.
Jaco: Ja, ek is. Daar is geen ander boek soos die Bybel nie.
Chris: Ek stem saam. Tweedens wil ek jou prys omdat jy die antwoord op jou vraag in die Bybel probeer vind het. Jy het presies gedoen wat die Bybel ons aanspoor om te doen, naamlik om te "bly soek" na begrip.* Dis goed dat jy soveel moeite doen.
Jaco: Dankie. Ek wil aanhou leer. Om die waarheid te sê, ek het meer navorsing gedoen en inligting oor 1914 gevind in hierdie boek wat ons studeer. Dit praat van 'n droom wat 'n koning gehad het van 'n groot boom wat afgekap is en toe weer begin groei het, of so iets.
Chris: O ja. Dit is die profesie wat in Daniël hoofstuk 4 opgeteken is. Dit het te doen met 'n droom wat koning Nebukadnesar van Babilon gehad het.
Jaco: Ja, dis waarvan ek praat. Ek het die profesie oor en oor gelees. Maar om eerlik te wees, ek kan nog steeds nie sien wat dit met God se Koninkryk of 1914 te doen het nie.
Chris: Interessant genoeg, selfs die profeet Daniël het nie die volle betekenis verstaan van wat hy geïnspireer is om neer te skryf nie!
Chris: Ja. Hier in Daniël 12:8 sê hy: "En wat my betref, ek het gehoor, maar ek kon nie verstaan nie."
Jaco: Dis dus nie net ek wat nie verstaan nie. Dit laat my 'n bietjie beter voel.
Chris: Eintlik het Daniël nie verstaan nie omdat dit nog nie God se tyd was vir mense om die betekenis van die profesieë in die boek Daniël heeltemal te verstaan nie. Maar in ons tyd kan ons dit verstaan.
Jaco: Waarom sê jy so?
Chris: Wel, kyk na die volgende vers. Daniël 12:9 sê: "Die woorde word geheim gehou en verseël tot die tyd van die einde toe." Hierdie profesieë sou dus eers baie later, gedurende "die tyd van die einde", verstaan word. En soos ons binnekort in ons Bybelstudie sal bespreek, dui al die bewyse daarop dat ons nou in hierdie tydperk lewe.*
Jaco: Sal jy asseblief Daniël se profesie vir my verduidelik?
Chris: Ek sal probeer.
Chris: Laat ek eers kortliks opsom wat koning Nebukadnesar in sy droom gesien het. Dan kan ons gesels oor wat dit beteken.
Jaco: Dis goed so.
Chris: In die droom het Nebukadnesar 'n ontsaglike boom gesien wat tot aan die hemel gereik het. Toe het hy gehoor hoe God se boodskapper beveel dat die boom afgekap moet word. Maar God het gesê dat die wortelstomp in die grond moet bly. Ná 'n tydperk van "sewe tye" sou die boom weer groei.* Hierdie profesie was aanvanklik van toepassing op koning Nebukadnesar self. Al was hy 'n vername koning—soos die boom wat tot aan die hemel gereik het—kon hy "sewe tye" lank nie regeer nie. Onthou jy wat gebeur het?
Jaco: Nee, ek kan nie onthou nie.
Chris: Dis in die haak. Die Bybel toon dat Nebukadnesar kranksinnig geword het, en hy was blykbaar sewe jaar lank in hierdie toestand. Gedurende dié tyd kon hy nie as koning heers nie. Maar aan die einde van die sewe tye het Nebukadnesar herstel en weer begin heers.*
Jaco: Dis interessant. Maar hoe hou dit alles verband met God se Koninkryk en 1914?
Chris: In 'n neutedop, hierdie profesie het twee vervullings. Die eerste vervulling was toe koning Nebukadnesar se heerskappy onderbreek is. Die tweede vervulling het te doen met 'n onderbreking in God se heerskappy. Dit is dus hierdie tweede vervulling wat verband hou met God se Koninkryk.
Jaco: Hoe weet jy dat die profesie 'n tweede vervulling het wat met God se Koninkryk verband hou?
Chris: Om maar een ding te noem, ons vind 'n aanduiding in die profesie self. Volgens Daniël 4:17 is die profesie gegee "sodat die lewendes kan weet dat die Allerhoogste die Heerser in die koninkryk van die mensdom is en dat hy dit gee aan wie hy wil". Het jy gesien dat dit van "die koninkryk van die mensdom" praat?
Jaco: Ja, dit sê dat "die Allerhoogste die Heerser in die koninkryk van die mensdom is".
Chris: Dis reg. En wie is "die Allerhoogste"?
Chris: Reg. En dít toon vir ons dat hierdie profesie nie net oor Nebukadnesar handel nie. Dit handel ook oor "die koninkryk van die mensdom"—dit wil sê God se heerskappy oor die mensdom. En dit maak sin wanneer ons die konteks van die profesie ondersoek.
Jaco: Wat bedoel jy?
Chris: In die Bybelboek Daniël kom 'n hooftema keer op keer na vore. Dit verwys herhaaldelik na die oprigting van God se Koninkryk onder die heerskappy van sy Seun, Jesus. Kom ons blaai 'n paar hoofstukke terug. Sal jy asseblief Daniël 2:44 lees?
Jaco: Ja. Dit sê: "En in die dae van dié konings sal die God van die hemel 'n koninkryk oprig wat nooit vernietig sal word nie. En die koninkryk sal aan geen ander volk oorgedra word nie. Dit sal al hierdie koninkryke verbrysel en daar 'n einde aan maak, en self sal dit tot onbepaalde tye bly staan."
Chris: Dankie. Klink dit vir jou of hierdie vers na God se Koninkryk kan verwys?
Jaco: Hmm. Ek is nie seker nie.
Chris: Wel, let op dat dit sê dat hierdie Koninkryk "tot onbepaalde tye [sal] bly staan". Dit is die geval met God se Koninkryk, maar kan ons dit van enige menseregering sê?
Jaco: Nee, seker nie.
Chris: Daar is nog 'n profesie in die boek Daniël wat van God se Koninkryk praat. Dit is die profesie in Daniël 7:13, 14. Hierdie profesie sê van 'n toekomstige heerser: "En aan hom is heerskappy en waardigheid en 'n koninkryk gegee, sodat al die volke, volksgroepe en tale hóm sou dien. Sy heerskappy is 'n heerskappy van onbepaalde duur wat nie sal verbygaan nie, en sy koninkryk een wat nie vernietig sal word nie." Klink enigiets in hierdie profesie bekend?
Jaco: Dit praat van 'n koninkryk.
Chris: Dis reg. En nie sommer enige koninkryk nie. Let op dat dit sê dat hierdie Koninkryk gesag oor "volke, volksgroepe en tale" sal hê. Met ander woorde, hierdie Koninkryk sal wêreldwyd heers.
Jaco: Ek het dit nie opgelet nie, maar jy is reg. Dit sê so.
Chris: Let ook op wat die profesie verder sê: "Sy heerskappy is 'n heerskappy van onbepaalde duur wat nie sal verbygaan nie, en sy koninkryk een wat nie vernietig sal word nie." Dit klink baie soos die profesie wat ons nou net in Daniël 2:44 gelees het, nie waar nie?
Jaco: Ja, dis waar.
Chris: Kom ons hersien kortliks wat ons tot dusver bespreek het. Die profesie in Daniël hoofstuk 4 is gegee sodat mense kan weet dat "die Allerhoogste die Heerser in die koninkryk van die mensdom is". Dit op sigself toon dat die profesie 'n groter vervulling het as net die een waarby Nebukadnesar betrokke was. En oral in die boek Daniël vind ons profesieë oor die oprigting van God se Koninkryk onder die heerskappy van sy Seun. Sou jy dus sê dat dit redelik is om tot die slotsom te kom dat hierdie profesie in Daniël hoofstuk 4 ook iets met God se Koninkryk te doen het?
Jaco: Ja, dit is seker. Maar ek sien nog steeds nie hoe dit verband hou met 1914 nie.
Chris: Kom ons gaan terug na koning Nebukadnesar. Hy is afgebeeld deur die boom in die eerste vervulling van die profesie. Sy heerskappy is onderbreek toe die boom afgekap is en sewe tye daaroor heengegaan het—dit wil sê toe hy vir 'n tydperk kranksinnig was. Hierdie tydperk van sewe tye het geëindig toe Nebukadnesar herstel het en weer begin heers het. In die tweede vervulling van die profesie sou God se heerskappy vir 'n tydperk onderbreek word—maar nie omdat God enigsins onbevoeg is nie.
Chris: In Bybeltye is daar gesê dat Israel se konings wat in Jerusalem geheers het, op "Jehovah se troon" sit.* Hulle het God verteenwoordig toe hulle oor sy volk regeer het. Die heerskappy van hierdie konings was dus in werklikheid 'n manier waarop God sy heerskappy uitgeoefen het. Maar die meeste van hierdie konings het met verloop van tyd ongehoorsaam geword aan God, en die meeste van hulle onderdane het hulle voorbeeld gevolg. Weens die Israeliete se ongehoorsaamheid het God toegelaat dat die Babiloniërs hulle in die jaar 607 VHJ verower. Van toe af is Jehovah nie meer deur konings in Jerusalem verteenwoordig nie. God se heerskappy is dus in hierdie sin onderbreek. Volg jy nog die verduideliking?
Jaco: Ek dink so.
Chris: Die sewe tye, of die tydperk waartydens God nie oor die mensdom sou heers nie, het dus in 607 VHJ begin. Aan die einde van die sewe tye sou God 'n nuwe heerser aanstel om Hom te verteenwoordig—hierdie keer iemand in die hemel. Dit is wanneer die ander profesieë waarvan ons in Daniël lees, vervul sou word. Die groot vraag is dus: Wanneer het die sewe tye geëindig? As ons hierdie vraag kan beantwoord, sal ons weet wanneer God se Koninkryk begin heers het.
Jaco: Ek sien. Laat ek raai—die sewe tye het in 1914 geëindig?
Jaco: Maar hoe weet ons dit?
Chris: Wel, gedurende Jesus se aardse bediening het hy aangedui dat die sewe tye toe nog voortgeduur het.* Dit moet dus 'n baie lang tydperk wees. Die sewe tye het begin honderde jare voordat Jesus aarde toe gekom het, en dit het nog voortgeduur nadat hy teruggekeer het hemel toe. Onthou ook dat die betekenis van die profesieë in Daniël nie voor "die tyd van die einde" duidelik sou wees nie.* Interessant genoeg, gedurende die laat 1800's is opregte studente van die Bybel beweeg om hierdie en ander profesieë sorgvuldig te bestudeer. Hulle het begin onderskei dat die sewe tye in 1914 sou eindig. En belangrike wêreldgebeure wat sedertdien plaasgevind het, bevestig dat 1914 beslis die jaar is dat God se Koninkryk in die hemel begin heers het. In hierdie jaar het die laaste dae, of die tyd van die einde, vir hierdie wêreld begin. Ek besef dat dit baie is om in te neem . . .
Jaco: Ja, dit is. Ek sal beslis weer deur die inligting moet lees om dit goed te verstaan.
Chris: Dis 'n goeie idee. Dit het my ook 'n rukkie geneem om te sien hoe alles inmekaarpas. Maar ek hoop dat ons bespreking jou ten minste gehelp het om te sien dat Jehovah se Getuies hulle opvattings oor die Koninkryk wel op die Bybel grond.
Jaco: Beslis. Dit het my nog altyd beïndruk dat julle julle opvattings op die Bybel grond.
Chris: En ek kan sien dat jy dit ook wil doen. Soos ek gesê het, is dit baie om op een slag in te neem. Jy het waarskynlik nog vrae. Ons het byvoorbeeld vasgestel dat die sewe tye met God se Koninkryk verband hou en dat dit in 607 VHJ begin het. Maar hoe kan ons met sekerheid sê dat hierdie sewe tye in 1914 geëindig het?*
Jaco: Ja, ek wonder daaroor.
Chris: Die Bybel help ons om te bepaal presies hoe lank die sewe tye sou wees. Kan ons daaroor gesels wanneer ek weer kom?
Jaco: Dit klink goed.
Deur middel van hulle gratis tuisbybelstudieprogram bespreek Jehovah se Getuies die Bybel onderwerp vir onderwerp met hulle bure.
Sien hoofstuk 9 van die boek Wat leer die Bybel werklik?, uitgegee deur Jehovah se Getuies.
1 Kronieke 29:23.
Jesus het in sy profesie oor die laaste dae gesê: "Jerusalem [wat God se heerskappy voorgestel het] sal deur die nasies vertrap word, tot die vasgestelde tye van die nasies vervul is" (Lukas 21:24). Die onderbreking in God se heerskappy het dus in Jesus se tyd nog voortgeduur, en dit sou tot die laaste dae die geval wees.
Die volgende artikel in hierdie reeks sal Bybelverse bespreek wat lig werp op die lengte van die sewe tye.